C 125/52
LT
Europos Sąjungos oficialusis leidinys
2023 4 5
2022 m. rugsėjo 13 d., antradienis
17. primygtinai tvirtina, kad būtina padidinti finansavimą ir tinkamai skatinti galimybes, siūlomas, pvz., programų „Erasmus+“ ir „Kūrybiška Europa“ bei Europos solidarumo korpuso veiklos pagrindu, siekiant gerinti judumo patirtį, kuri padeda ugdyti būsimam jaunųjų kartų asmeniniam ir profesiniam tobulėjimui naudingus ir būtinus socialinius įgūdžius, ir užtikrinti didesnį jų prieinamumą visiems; atsižvelgdamas į tai, ragina Komisiją ir valstybes nares remti profesinį mokymą ir kurti galimiems būsimiems judumo apribojimams atsparias programas, taip pat gerinti sistemingą dalijimąsi projektų rezultatais siekiant didinti jų matomumą, kokybę ir ilgalaikį poveikį; ragina Komisiją per kitą daugiametės finansinės programos peržiūrą padidinti šių Sąjungos programų finansavimą;
18. reiškia susirūpinimą dėl to, kad Ekonomikos gaivinimo ir atsparumo didinimo priemonės (EGADP) poveikis vaikams ir jaunimui daugeliu atvejų gali būti ribotas ir gali neduoti rezultatų ar nesudaryti galimybės vykdyti struktūrinių reformų, kurios suteiktų vaikams ir jaunimui galimybę gauti kokybišką išsilavinimą arba sumažintų neigiamą su COVID susijusio kultūros vietų uždarymo ir prieigos prie jų apribojimo poveikį kultūros kūrėjams, ypač jauniems atlikėjams, kurie neteko galimybės pradėti ir plėtoti savo karjerą itin svarbiu pradiniu etapu; ragina Komisiją ir valstybes nares užtikrinti tinkamą finansavimą ir teisingas sutarčių ir darbo sąlygas visiems jauniems autoriams, atlikėjams, menininkams ir visiems kitiems kultūros kūrėjams, darbuotojams ir profesionalams, dirbantiems kultūros ir kūrybos sektoriuose, be kita ko, socialinėje žiniasklaidoje, kurie nukentėjo nuo pandemijos, dėti daugiau bendrų pastangų remti naujus menininkus ir kultūros specialistus, skatinti jaunimo ir socialinį verslumą ir nustatyti šį tikslą specialiame Europos menininko statuso skirsnyje dėl jaunų menininkų; pakartoja savo rekomendaciją, kad 10 proc. nacionalinių ekonomikos gaivinimo ir atsparumo didinimo planų lėšų būtų skirta švietimui, o 2 proc. – kultūros ir kūrybos sektoriui; ragina Komisiją išsamiai įvertinti valstybių narių pagal EGAPD įgyvendinamus su švietimu, jaunimu ir kultūros bei kūrybos sektoriais susijusius projektus ir reformas ir pakartoja, kad būtina daugiau dėmesio šioms temoms skirti nacionalinėse ataskaitose, kurios rengiamos vertinant Europos semestrą;
19. atkreipia dėmesį į judumo patirčių ir mokytojų, pedagogų, dėstytojų, instruktorių, savanorių ir profesionalų darbo su jaunimu ir jaunimo organizacijose, kultūros kūrėjų ir sporto trenerių geros praktikos mainų svarbą, siekiant plėsti jų žinias apie jaunimo reikalus ir stiprinti tarptautinį bei daugiakalbį aspektus, ypač atsižvelgiant į Europos švietimo erdvę, kuri turi būti sukurta iki 2025 m.;
20. ragina holistiškai žvelgti į sveikatą, kuri apima bendrą fizinę būklę, psichikos sveikatą ir socialinę gerovę, ir reikalauja vadovautis visapusiškomis prevencijos ir gydymo strategijomis, apimančiomis kultūros ir sporto veiklą, bei skatinti ugdyti kūrybinius ir socialinius įgūdžius;
21. pabrėžia, kad būtina remti tikslinių skirtingoms kartoms skirtų paslaugų, abipusiai naudingu būdu sujungiančių vyresnio amžiaus asmenų patirtį su jaunesnio amžiaus asmenų drąsa, rengimą ir teikimą;
22. pabrėžia esminę kultūros svarbą formuojant vaikų ir jaunuolių individualią tapatybę, taip pat svarbą jų švietimui, be kita ko, supratimui apie mūsų visuomenę, taip pat jų bendrai gerovei;
23. pabrėžia, kad būtina skubiai kurti įtraukią, kūrybišką, dinamišką ir sveiką mokymosi aplinką nuo ankstyvo amžiaus, kad būtų galima sumažinti psichofizinių sutrikimų riziką suaugus; tokiomis aplinkybėmis primygtinai ragina valstybes nares užtikrinti, kad į mokyklų mokymo programą ir užklasinės meno ir sporto veiklos programą būtų įtraukta ir plėtojama įvairių formų meninė išraiška, pvz., muzika, teatras, kinas, dokumentika, animacija, vaizduojamieji menai, šokis ir naujų formų eksperimentinis menas, taip skatinant saviraiškos laisvę ir kūrybingumą ir suteikiant galimybę moksleiviams aktyviai dalyvauti ir atrasti savo talentus; pabrėžia, kad menas gali būti ideali tarpdisciplininių projektų sudėtinė dalis ir gali skatinti kritinį mąstymą, todėl neturėtų būti paliekamas tik meno pamokoms;
24. primygtinai ragina valstybes nares ir valdžios institucijas plėtoti sporto infrastruktūrą ir visapusiškai didinti fizinio lavinimo ir užklasinės fizinės veiklos apimtis mokyklose, įskaitant neįgaliems vaikams ir jaunuoliams skirtą veiklą; pabrėžia, kad sportas, kaip ir menas, gali būti galingas vaikų, kuriems gresia atskirtis, įtraukties skatinimo veiksnys; primena, kad į mokymo programas įtrauktas menas ir sportas gali labai padėti jaunimui ir švietimui kovoti su visuotiniais sunkumais, be kita ko, įveikti mokymosi sunkumus ir mokymosi sutrikimus, taip pat kovoti su patyčiomis, neapykantos kalbomis ir psichotropinių medžiagų vartojimu;